Арадио
Аҳақьым: ахәыҷқәа лассы-лассы аца хьаа иаргәаҟуа иалагеит
Ашколқәа рҟны иахьа уажәраанӡа аус руӡом акрыфарҭақәа, ҳтәылаҿы иалагалоу аԥкрақәа инарымаданы, ахәыҷқәа ргәабзиара уи ныррас ианаҭо атәы арадио Sputnik афеир аҿы еиҭалҳәеит агастроентеролог Хьерсина Гәлиаԥҳа.
"Ахәыҷқәа бзиа ирбоит афастфуд ҳәа изышьҭоу афатә хкқәа. Иара ахәыҷқәа ргәабзиаразы даара ишәарҭоуп, уи иахылҿиаауеит ачымазарақәа, ацачымазара, ахәыҷы ицәеижь ацлацәара уҳәа. Лассы-лассы иаҳзаауеит анацәа рхәыҷқәа рыманы аца хьаа иаргәаҟуаны. Уи анаҩс ргәы анырра анаҭоит, афастфуд аџьыкахыш рацәаны иахьалоу аҟнытә рҷаҷагьы иазеицәоуп. Ахәыҷқәа ргәы бзианы ирызҳартә еиԥш ироулароуп хра злоу афатә. Ашколқәа рааигәа иҟоу адәқьанқәа рҟнытә ирбалак рымфаларцаз, акрыфарҭақәа аартызар еиӷьуп ҳәа сахәаԥшуеит, мамзаргьы, аҭаацәа ахәыҷқәа ирырҭалароуп аҩны иҟаҵоу афатә", - ҳәа еиҭалҳәеит аҳақьым.